b'\n_START_ARTICLE_\nS\xc3\xb8rup (Slesvig)\n_START_SECTION_\nHistorie\n_START_PARAGRAPH_\nI den danske tid tilh\xc3\xb8rte S\xc3\xb8rup Ny Herred som dets vestligste sogn. I n\xc3\xa6rheden af S\xc3\xb8rup i Tingskov l\xc3\xa5 i middelalderen formodentlig Ny Herreds tingsted. Mange besiddelser i og omkringen S\xc3\xb8rup tilh\xc3\xb8rte domkirken i Slesvig eller det syd\xc3\xb8st for byen liggende kloster i M\xc3\xa5rk\xc3\xa6r. 1482 n\xc3\xa6vnes f. eks. Svendsbygaard som tilh\xc3\xb8rende den slesvigske domkapitel, senere blev godset for\xc3\xb8get med den nedlagte landsby Riggelsby (ogs\xc3\xa5 Richelsby), som endnu eksisterede i 1499. _NEWLINE_I Vener\xc3\xb8d findes et popul\xc3\xa6rt frugtmuseum med cirka 600 gamle \xc3\xa6ble- og andre frugtsorter p\xc3\xa5 et cirka 4,1 hektar stort areal. Museet viser mange gamle maskiner og udstyr til forarbejdning af frugt og gr\xc3\xb8ntsager. I Svendsby befinder sig en holl\xc3\xa6nderm\xc3\xb8lle fra 1883._NEWLINE_I byen findes b\xc3\xa5de en tysk og en dansk skole (S\xc3\xb8rup Danske Skole). Det n\xc3\xa6rmeste tyske gymnasium befinder sig i Satrup. Det n\xc3\xa6rmeste danske gymnasium ligger i Flensborg (Duborgskolen).\n_START_SECTION_\nMariekirken\n_START_PARAGRAPH_\nDen romanske Mariekirke (Vor Frue Kirke) fra 1100-tallet er den bedst bevarede og mest fuldst\xc3\xa6ndige, romanske kvaderstenskirke i Sydslesvig. B\xc3\xa5de apsis, kor, skib og t\xc3\xa5rn er bygget af tilhuggede granitkvadre. Apsis er delt i fem arkader, som hviler hver p\xc3\xa5 fire halvs\xc3\xb8jler med terningkapit\xc3\xa6ler og fodstykker p\xc3\xa5 en profileret sokkel. B\xc3\xa5de nord- og vestportalen har en billedprydet tympanon i ganske lavt relief med en fremstilling af Kristus mellem Peter (med n\xc3\xb8glen) og Paulus (med skriftrullen). Patronatsherre var den danske konge. Kirken er sandsynligvis bygget af de samme bygmestre, som opf\xc3\xb8rte ogs\xc3\xa5 Slesvig Domkirke og kirkerne i de angelske landsbyer Munkbrarup, Husby, Havetoft og N\xc3\xb8rre Brarup.'